Da vi besøgte den økologiske mælkeproducent i Lakkendrup, Jan Bloten, efter godt en måneds tørke i begyndelsen af juni, var han stadig optimist og krydsede fingre for regn. Siden har det stort set ikke regnet, og nu er han tvunget til at reducere i sin besætning af jersey-køer, for at foderet kan slå til hen over vinteren.

Annonce

Lakkendrup: Tirsdag aften hen ad klokken 21.30 møder vi igen Jan Bloten på hans økologiske gård i Lakkendrup. Han har lige fodret køer, ungdyr og kalve. Som han plejer. I år i hvert fald. For normalt lever dyrene bare af græs i løbet af sommeren. Men tørken har tvunget den økologiske mælkeproducent i Lakkendrup Jan Bloten til at tage hul på sit vinterfoder allerede før midsommer. Og ikke nok med det. Han er også tvunget til at reducere i besætningen og sende omkring 20 af sine 110 malkekøer til slagteren i løbet af den næste tid. - For at kunne spare på foderet til vinter. Vi selekterer jo altid og slagter ud i besætningen, men i år tager vi hårdere fat, så vi kan komme ned på 90 malkekøer hen over vinteren, forklarer han.

Vi selekterer jo altid og slagter ud i besætningen, men i år tager vi hårdere fat, så vi kan komme ned på 90 malkekøer hen over vinteren. Jan Bloten, økologisk mælkeproducent i Lakkendrup

Annonce

Tørken fortsatte

Da Fyns Amts Avis besøgte Jan Bloten i begyndelsen af juni efter godt en måneds tørke, havde han allerede taget hul på vinterfoderet. For allerede da havde tørken stoppet græssets vækst, og der var ikke mad nok til jersey-besætningen på markerne. Men han var fortrøstningsfuld og krydsede fingre for regn. Men det regnede ikke, og nu tager han konsekvensen. - Jeg har aldrig oplevet et lignende år, siger han. Og på spørgsmålet om, hvorvidt det her kan betyde, at han må dreje nøglen om, kan han ikke give et klart svar. - Jeg ved det ikke. Jeg ved ikke, hvordan kommer til at se ud hen over vinteren. Så jeg kan ikke svare på det, siger han.

Annonce

Afhænger af vejret

Ifølge Jan Bloten er det store spørgsmål, hvordan vejret arter sig i sensommeren og i efteråret. - Det kan være, at vi kan tage et slæt græs-ensilage til september og måske i oktober også, hvis ellers der kommer regn, siger han og minder om, at efteråret de seneste år har været mildere end vanligt, hvorfor danske landmænd kan være heldige at kunne høste vinterfoder senere på året. - Og hvis vinteren ikke bliver alt for lang, så klarer vi det nok med den reducerede besætning. Alligevel må mange landmænd allerede nu kigge efter alternative foderkilder, og andre steder, hvor kornhøsten allerede nu viser sig at have slået fejl, ensilerer man hele molevitten - både strå og korn - og bruger det til vinterfoder. - Det kan også være en mulighed for mig, siger Jan Bloten, hvis ellers han kan finde en, der kan sælge ham økologisk helsædsensilage; noget der under alle omstændigheder vil sætte Blotens foderudgifter i vejret.

Jan Blotens 110 jersey-køer kommer ind om aftenen for at blive malket. Og i denne tid får de også wrappet hø at spise, fordi der ikke er tilstrækkelig græs på marken. Foto: Andreas Wraae Nielsen

Annonce

Store tab